RIJEKA Na zahtjev šefice HNS-a Vesne Pusić četiri predsjednika stranaka vladajuće Kukuriku koalicije mogli bi se napokon sastati u Kastvu 18. siječnja ove godine. Tako je barem glasila informacija koju je i sam javno potvrdio šef koalicije Zoran Milanović u jednom od novogodišnjih intervjua, rekavši da će do mitskog sastanka njega i šefa IDS-a Ivana Jakovčića, nakon skoro dvije godine međusobnog izbjegavanja, doći »uskoro«.

Na tom sastanku, na traženje HNS-a i IDS-a, trebala bi se utvrditi zajednička startna pozicija Kukuriku saveza za izbore za Europski parlament ove godine, što bi značilo i dogovor o Jakovčićevoj kandidaturi na zajedničkoj listi.

No, čini se da Milanović ima i plan B: ideja o kojoj se navodno također razmišlja jest da se susret u Kastvu pokuša odgoditi ipak do sredine veljače, kada IDS ima redovni izborni sabor i kada će Ivan Jakovčić, doslovno nakon dva desetljeća na čelu stranke, prestati biti šefom IDS-a. U tom slučaju, Milanović i Jakovčić dakle ipak se ne bi našli u Kastvu, već bi predsjednik SDP-a razgovore o koaliciji i nastavku suradnje vodio s novim predsjednikom IDS-a, a to će vjerojatno biti Boris Miletić.

To ne znači da Ivan Jakovčić ne može računati na mjesto na zajedničkoj listi za EP, dapače – pretpostavlja se da će biti 4. kandidat na listi i sigurno ući u EP na mandat od pet godina, što mu je Milanović i potvrdio u telefonskim razgovorima kojih je navodno u zadnjih par mjeseci ipak bilo u nekoliko navrata. No, da li će se uoči euro-izbora zaista naći zajedno za stolom, zapravo zna jedino sam premijer Milanović koji diktira uvjete i tajming susreta.

Prema očekivanjima, osim o euro-izborima u Kastvu bi trebalo biti riječi i o nadogradnji zajedničkih programa i radu Vlade do kraja mandata i predsjedničkim izborima, dok je rekonstrukcija Vlade tema koja je ispala s dnevnog reda, prevladana, i o tome nema više govora. HNS će ponuditi svoje uvjete za bolji nastavak suradnje, no za očekivati je da će ključna za novi smjer politike Vlade do kraja mandata ustvari biti tematska konvencija SDP-a koja će se također održati u veljači. Ondje će biti poslane glavne nove poruke biračima o planovima Vlade, dok bi kastavski skup u tom slučaju bio tek manifestacijskoga karaktera, kao poruka HDZ-u koji pokušava stvoriti veliku koaliciju.

Kako je poznato, ogorčena činjenicom da je savez SDP-HNS-HSU izgubio prve euro-izbore u travnju 2013. godine, i to upravo za nedostajući postotak IDS-ovog kandidata Ivana Jakovčića, a i činjenicom da ni HNS nije dobio zastupnika u EP jer je bilo loše rangiran na zajedničkoj listi, šefica HNS-a Vesna Pusić već mjesecima inzistira da se šefovi stranaka vladajuće koalicije nađu za istim stolom. Ističući da se ona i premijer Milanović, naravno po prirodi posla, svakodnevno vide ili čuju, Pusić ipak inzistira na širem sastanku koalicije i prevladavanju sukoba Milanović-Jakovčić, što je njoj posebno važno jer su HNS i IDS strateški partneri kao liberalne stranke i članice iste euro-grupacije u EP, ALDE.



Nema potvrde datuma

Ona je za naš list potvrdila da sastanak Kukuriku lidera očekuje 27. prosinca, to se evo nije dogodilo, potom se spominjao sam početak godine, 2. ili 3. siječnja, ali i to prolazi, te se zatim počeo spominjati kao mogući datum 18. siječnja, što se možda i dogodi, ali premijer Milanović uvijek može svojim obvezama pravdati prolongaciju do spomenutog 14. veljače, ako to želi. Županijski predsjednik SDP-a Zlatko Komadina kaže da kao »domaćin« potvrdu datuma još nema.

U svakom slučaju, izgledno je da bi lista Kukuriku saveza za EP mogla izgledati ovako: prva dva mjesta imao bi SDP, potom 3. HNS, a 4. IDS, te potom 5. opet SDP, dok bi HSU imao simbolično mjesto na listi, kao i 2013. godine. HSU ne inzistira na sigurnom mjestu u EP, jer to i nije realno, a sa ovakvim rasporedom SDP bi imao tri sigurna mandata, te HNS i IDS po jednoga. To je minimalistički pristup, jer se u Kukuriku savezu nadaju puno boljem rezultatu nego prošle godine, kad ih je iznenadio uspjeh HDZ-a i Ruže Tomašić.

Naime, SDP sada ima svih 5 mandata, a po novom dogovoru koji uključuje i IDS i siguran ulaz HNS-a, imao bi minimalno tri, a s velikom pobjedom i četiri ili pet euro-zastupnika.

Ovakav omjer na listi je ranije već potvrdio i glavni tajnik SDP-a Igor Dragovan, kao model prihvatljiv za SDP.



Sve je potpuno jasno

Za očekivati je da bi HNS-ov sigurni kandidat bio ponovno Jozo Radoš, dok su SDP-ovi kandidati još neizvjesni, ali se očekuje da ovoga puta i oni za euro-izbore izaberu jača i popularnija imena – Tonino Picula vjerojatno ostaje u kombinaciji, no ostala dva sigurna kandidata zacijelo će biti neki od jačih stranačkih igrača.

Svojedobno se spominjalo i ime Vojka Obersnela, koji već ima iskustvo u Bruxellesu kao član Odbora regija, te eventualno Daniela Mondekara koji vodi saborski Odbor za europske poslove.

Naravno, informacije o tome da će SDP pokušati odgoditi kastavski susret sve do 14. veljače nisu službeno potvrđene, ali ako bi bilo tako, to bi vjerojatno opet naljutilo Ivana Jakovčića.

– Stvar je potpuno jasna: ako SDP ne želi IDS na zajedničkoj listi, HNS, IDS i HSU na euro-izbore idu sami. Pa neka SDP pobijedi sam ako može, komentar je jednog IDS-ovca bliskog Jakovčiću.

Stoga je možda ipak moguće da Zoran Milanović popusti i sastane se u Kastvu s Jakovčićem i ostalima baš 18. siječnja te pokaže da je vladajući savez još uvijek čvrst.